Camorra

Camorra er en benevnelse på en av flere ulike former for organisert kriminalitet i Italia som ofte noe upresist kalles for den napolitanske mafiaen. Dette er delvis misvisende, da den opererer i hele landskapet Campania, men har sitt hovedsete i byen Napoli. Medlemmene blir kalt «camorristi».

Etymologi og tidlig historie 

Selve ordet «Camorra» er sannsynligvis en sammentrekning av «capo» (sjef) og det napolitanske ordet for gate «morra».

Opprinnelsen til Camorraen er omdiskutert. En hypotese er at det stammer fra en gruppe private vakter på Sardinia og senere i det daværende Kongedømmet Napoli på 1600-tallet. Men mest sannsynlig utviklet virksomheten seg fra små kriminelle gjenger fra den fattige befolkningen i Napoli-området fra slutten av 1700-tallet.

Camorra dukket for alvor opp i det kaotiske maktvakuumet som oppstod i årene mellom 1799 og 1815, da en napolitansk republikk ble erklært i kjølvannet av den franske revolusjon og fram til at Huset Bourbon ble gjeninnsatt. Camorraen nevnes som en organisasjon første gang i offisielle dokumenter i 1820, da politiet regisserte et møte av disiplinær art innen Camorra. Dette året ble det også for første gang oppdaget skriftlige bestemmelser for organisasjonen, som viser at det på denne tiden hadde organisatoriske strukturer. Et annet slikt dokument ble også funnet i 1842. Dette omtaler opptaksritualer og avsatte økonomiske midler for familier til medlemmer som er satt i fengsel.

Allerede på 1800-tallet forekom begrepet også sammen med navnet «Bella societa' riformata» («Det gode, gjenforente selskapet»). Dette var en form for hemmelig gruppering som opprettholdt en slags samfunnsorden, noen ganger åpent, men andre ganger i hemmelig samarbeid med det kongelige politiet. På den tiden ble camorristi betalt gjennom en avgift fra ulike virksomheter, slik som spill, gatesalg og lignende. 

Camorraen fikk en ny rolle efter Italias samling i 1861, og med at de nye sentrale myndighetene ble ansett som en okkupasjonsmakt av Napolis fattige og de aksepterte ikke de nye vilkårene de ble satt i. Der hvor den italienske staten mislyktes med å integrere sør-italienerne i samfunnet, utgjorde Camorraen en alternativ samfunnsfaktor og en lokal maktfaktor uavhengig av de sentrale myndighetene.

Den moderne Camorraens framvekst
Camorraen utviklet seg til en moderne kriminell organisasjon i forbindelse med de alliertes invasjon av Italia under andre verdenskrig i 1943. Den amerikanske flåtens etterretningstjeneste Office of Naval Intelligence (ONI) benyttet seg av noen italiensk-amerikanske gjengmedlemmer med innflytelsesrike kontakter i Italia for gjøre okkupasjonen av Italia sørfra enklere. I forbindelse med okkupasjonen fikk ledende camorristi og andre personer med tvilsomt rulleblad amnesti, blant disse den senere borgermesteren Lauro og den amerikanske gangsteren Lucky Luciano.

Napoli ble umiddelbart etter krigens slutt et sentrum for svartebørshandel, mens ulovlig virksomhet som sigarettsmugling og prostitusjon økte enormt. Napoli ble hovedkvarter for NATOs sørflanke mens Camorraens økonomi blomstret i en by som var fylt med militære og krigsrammede sivile.

Camorras struktur idag 
Begrepet camorra ble i moderne tid et samlebegrep for forskjellige kriminelle organisasjoner. Disse har en del likhetstrekk, men mangler en samlende, koordinerende funksjon og enhetlig struktur, i motsetning til for eksempel den sicilianske mafiaen ifølge blant andre Giovanni Falcone.

Camorra kunne imidlertid fortsatt fram til 1980-tallet inndeles i «familier» eller «klaner», da lederen Raffele Cutolo forsøkte å sentralisere camorra-familiene i en mafialiknende struktur. Dette var imidlertid mislykket og førte til en langvarig periode av stadige konflikter de ulike grupperingene imellom uten noen klar vinner. I stedet har camorraen de siste tyve årene utviklet seg til en rekke selvstendige organisasjoner. 

Det man idag kaller camorra er derfor med andre ord en rekke oppsplittede grupper som ofte er i konflikt med hverandre. Den største forskjellen i forhold til camorraens tidligere historie er forekomsten av en rekke ulike virksomheter som veksler mellom lovlig og ulovlige aktiviteter innenfor 2000-tallets globaliserte økonomi. Disse virksomheten har ikke lengre den tidligere funksjonen med å hvitvaske fortjeneste fra kriminell virksomhet, men er tvert imot lukretive virksomheter innen den globale finansverden. Camorra-selskapene spesialiserer seg i avfallshåndtering, turisme, tekstilhandel og matvarer over Europa og resten av verden. Den nåværende virksomheten, som er mer anonym har gjort at Camorra nå for tiden kalles oftere for «o' sistema» («systemet») i Napoli.

Noen fakta om Camorraens økonomi 
Systemet – Camorra står for, sammen med Calabrias kriminelle organisasjoner 'Ndrangheta for en stadig større del av den europeiske narkotika- og våpenhandel. Camorraens virksomheter og forbindelser er blitt sporet i praktisk talt alle Europeiske land, inklusive Norge, men også land som Frankrike, Spania, Tyskland, Skottland, Finland og andre steder i verden, som Kina, USA og Russland.
En del av Camorraens inntekter kommer fra avfallshåndtering ved å dumpe miljøfarlig avfall i naturen.

Det vakte internasjonal oppmerksomhet sommeren 2008 da det ble avslørt at Casalesi-camorristiene forsøkte å ta over Serie A-laget SS Lazio.

I årene 2005-2007 var følgende opplysninger aktuelle for Camorra-relaterte aktiviteter:

3,1 milliarder euro i omsetning for ulovlig handel eller håndtering av dyr. 

23 milliarder euro i omsetning gjennom miljørelatert kriminalitet i 2007

Våpenhandel gir Camorraen 2 020 millioner euro i inntekter hvert år.
Narkotika omsetter for 7 200 millioner euro per år.

Bare i byen Napoli og regionen Campania har minst 228 mennesker blitt myrdet av Camorra i årene mellom 2005 og 2007.

Aktivisme mot Camorra
Aktivister har kjempet mot Camorra. Blant slike aktivister finnes tidligere medlemmer av Camorra, blant annet Ciro Corona som har skrevet bok.

Litteratur 
Tom Behan: The Camorra, 1996, London: Routledge, ISBN 0-415-09987-0
Tomas Lappalainen: Camorra – en bok om mafiaen i Napoli 2007
Roberto Saviano: Gomorra  2006, ISBN 978-8-203-21106-5
 Rodney Campbell:  The Luciano Project: The Secret Wartime Collaboration of the Mafia and the U.S. Navy.   McGraw-Hill, 1977
 Tim Newark : Mafia Allies: The True Story of America's Secret Alliance with the Mob in World War II, Zenith Press, 2007
 Mariangela Cacace: Camorraland

Referanser

Kriminalitet i Italia
Mafia